พ่อ เป็นคนถ่ายค่อนข้างยาก พอนั่งถ่ายอุจจาระตอนเช้า หลังจากนั้นเกิดใจสั่น หวิว เหงื่อออกมือเท้า ร้อนมาก ขาอ่อนแรง จะเกิด เวลาตี 3-4 เป็นเพราะอะไรคะ
สวัสดีค่ะ อาการใจสั่น หวิว เหงื่อออกมือเท้า ขาอ่อนแรง น่าจะเป็นอาการคล้ายอาการวูบเป็นลม (syncope)ซึ่งหากอาการเกิดเฉพาะหลังจากที่นั่งถ่ายอุจจาระ ก็น่าจะเป็นอาการที่เรียกว่า "เป็นลมเพราะเบ่ง (valsalva maneuver syncope)" ซึ่งเป็นอาการหน้ามืด หรือเป็นลมที่เกิดขึ้นหลังการกลั้นหายใจแล้วเบ่ง เช่น เวลาเบ่งอุจจาระในขณะท้องผูก ขณะที่กำลังจะยกของหนักๆ หรือผลักของหนักๆ ให้เคลื่อนที่ เป็นต้น ซึ่งเกิดจากเลือดเข้าสู่หัวใจน้อยลง ในขณะที่กลั้นหายใจแล้วเบ่ง ทำให้หัวใจสูบฉีดเลือดไปเลี้ยงร่างกาย รวมทั้งสมองน้อยลง เมื่อเลือดไปเลี้ยงน้อยลง ก็จะเกิดอาการต่างๆ เช่น มือเท้าเย็นซีด เหงื่อแตก ตัวเบาๆ คลื่นไส้ ขนลุก ตาพร่ามัว ชีพจรเต้นเร็วและเบา แขนขาอ่อนแรง และอาจหมดสติไปชั่วครู่ดังนั้น แนะนำไม่ควรเบ่งถ่ายขณะอุจจาระ และไม่ควรนั่งถ่ายนานเกิน สำหรับอาการถ่ายอุจจาระยากหรือท้องผูก การดูแลได้แก่ การดื่มน้ำเปล่ามากๆ อย่างน้อยวันละ 8-10 แก้ว เน้นทานอาหารที่มีไฟเบอร์สูง จำพวกผัก ผลไม้ ธัญพืชต่างๆ หรืออาจทานไฟเบอร์สำเร็จรูปเสริม การทานโยเกิร์ตหรือนมเปรี้ยวอาจช่วยให้ถ่ายง่ายขึ้นได้ เนื่องจากมีแบคทีเรียที่ไปช่วยการทำงานของลำไส้ใหญ่ หมั่นออกกำลังกายเป็นประจำเพื่อให้ลำไส้เคลื่อนไหวแต่หากไม่ถ่ายอุจจาระนานเกิน 3 วัน หรืออุจจาระแห้ง แข็งมาก ก็คควรหายาระบายช่วย ซึ่งมีหลายชนิด เช่น แมกนิเซียม ไฮดรอกไซด์ (Magnesium Hydroxide) แลคตูโลส (Lactulose) ดัลโคแลค (Dulcolax) เซนโนไซด์ (Sennosides) เป็นต้น แต่หากยังมีอาการท้องผูก ถ่ายยากต่อเนื่อง ก็ควรไปพบแพทย์เพื่อรักษาค่ะอย่างไรก็ตาม หากอาการต่างๆ เป็นในช่วงเวลาอื่นๆ ด้วย คือไม่ได้เป็นเฉพาะเวลาที่ถ่ายอุจจาระ ก็ควรไปพบแพทย์เพื่อตรวจหาสาเหตุค่ะ เช่น โรคหัวใจเต้นผิดจังหวะ โรหลอดเลือดในสมอง ภาวะไทรอยด์ฮอร์โมนผิดปกติ เป็นต้น